
מרחוב כרמל 21/60, רחובות
מהות התביעה: 
נזיקין – נזקי גוף

סכום התביעה:
אינו ניתן להערכה.

כתב תביעה

1. ביום 25.2.18, עת רצה בליווי הכלבה (להלן:"ויוה") שבבעלותה כשהיא קשורה ברצועה, ראתה התובעת את הנתבעת צועדת עם הכלבה שבבעלותה (להלן:"נובה") והאטה, ולאחר שוידאה בעיניה כי נובה קשורה המשיכה לרוץ, כשלפתע החלה נובה לרוץ לעבר התובעת וויוה והתובעת ננשכה בידה ונחבלה (להלן: "התאונה/התקיפה").
2. התובעת תטען כי בהתאם להוראות סעיף 41.א. לפקודת הנזיקין, הנתבעת הינה הבעלים ו/או המחזיקה דרך קבע בכלבה ולפיכך עליה לפצותה בגין נזקי הגוף שנגרמו לה ואין נפקא מינה אם היה או לא היה אשם מצידה.
3. התובעת תוסיף ותטען כי אין המדובר במקרה של התגרות בכלבה של הנתבעת ו/או תקיפת הנתבעת ו/או הסגת גבול במקרקעין ועל כן, לא עומדת לנתבעת הגנה בהתאם להגנות הקבועות בסעיף 41.ב. לפקודת הנזיקין.
4. לחילופין תטען התובעת כי הנזק נגרם כתוצאה מחיה מועדת וכי הנתבעת הינה בעליה ו/או הממונית עליה ומשכך הנטל להוכיח כי לא הייתה רשלנות מוטל על כתפי הנתבעת.
5. לחילופי חילופין, תטען התובעת, כי  היא עצמה אינה יודעת ולא יכולה הייתה  לדעת  מה  היו  הנסיבות  המדויקות  שגרמו  לתאונה,  כי  התאונה  נגרמה  כתוצאה  מחפץ  שהיה בשליטתה המלאה של הנתבעת, וכי עצם  אירוע  התאונה  מתיישב  עם  מסקנה של התרשלות מצד הנתבעת יותר מאשר עם מסקנה הפוכה, ועל כן, על הנתבעת  הנטל להוכיח, כי לא באשמתה אירעה התאונה. 
6. מבלי לפגוע באמור, תטען התובעת כי התאונה אירעה עקב התרשלותה של הנתבעת, אשר באה לידי ביטוי, בין היתר, במעשים ו/או במחדלים הבאים:
(1) לא דאגה ו/או לא פיקחה כי הכלבה שבבעלותה קשורה ברצועה בצורה בטוחה.
(2) לא דאגה להניח מחסום על פיה של כלבתה.
(3) לא השגיחה על כלבתה.
(4) לא דאגה כי הרצועה באורך מספיק על מנת למנוע סכנה ולהבטיח את בטיחות הסובבים אותה.
(5) לא דאגה ו/או לא וידאה כי אין בשוטטות עם הכלבה שבבעלותה משום סכנה לעוברים והשבים.
(6) לא עשתה דבר או לא עשתה די למניעת התאונה.
(7) נהגה בחוסר זהירות ו/או בחוסר אכפתיות.
(8) לא נהגה כפי שבעלי כלב סביר וזהיר היה נוהג בנסיבות העניין.
7. לאחר התקיפה טופלה התובעת בבית החולים קפלן, ברחובות, שם אובחנה חבלה באמה משמאל עם 3 חתכים עמוקים ומדממים אשר חלקם חודרים את הגידים והוחלט על ביצוע הרדמה מקומית ושטיפה מרובה עם 5 ליטרים. במהלך ביצוע האקספלורציה אובחנה פגיעה בפאסיה של הגידים המכופפים באמה משמאל, החתכים נתפרו והוחלט לאשפזה לצורך מתן טיפול אנטיביוטי ורידי.
8. כעבור שלושה ימים, שוחררה התובעת לביתה כשידה חבושה, בהמלצה להמשך מעקב רפואי, נטילת משככי כאבים ומנוחה.
רצ"ב סיכום אשפוז, מסומן "1 – 2" ומהווה חלק בלתי נפרד מכתב התביעה.
9. התובעת המשיכה במעקב הרפואי במסגרת מרפאות החוץ של המרפאה לכירורגית כף יד בבית החולים קפלן ובמסגרת קופת החולים שם אובחנה ירידה בתחושה, כאבים והגבלה בתנועות זרוע שמאל, והומלץ לה על חבישה וחיטוי, המשך מעקב רפואי והיא הופנתה למרפאה תעסוקתית, למומחה בכירורגיה פלסטית ולביצוע ריפוי ועיסוק ופיזיותרפיה.
רצ"ב תעודות רפואיות, מסומנות "3 – 10" ומהוות חלק בלתי נפרד מכתב התביעה.
10. התובעת טופלה, בין היתר, באמצעות זריקות סטרואידיות, ונוכח החולשה והעדר התחושה הוחלט להפנותה לביצוע בדיקת EMG אשר הדגימה פגיעה רדיאלית משמעותית.
רצ"ב תעודות רפואיות, מסומנות "11 – 16" ומהוות חלק בלתי נפרד מכתב התביעה.
11. ד"ר תומר קרבאל, מומחה בכירורגיה אורתופדית, אשר בדק את התבעת קבע כדלקמן:
"במעקב כאבים ניכרת ונוקשות בתנועה ביד. EMG – פגיעה קשה בהולכה בעצב רדיאלי שטחי...
בבדיקה הגבלה יישור וכיפוף כמתואר. יש צלקות רחבות מורמות אריתמיות עם רגישות. בבדיקה כיום הגיעה למצב קבוע מבחינת החלמה".
"נכותה של גברת זלינגר הינה בגובה:
1. 15% לפי 75(1)ג חלקי – צלקות רגישות וקלואידיות.
2. 10% לפי 31(3)א בגין פגיעה קשה בעצב רדיאלי."
סה"כ נכות: 23.5%.
רצ"ב חוות דעת ד"ר קרבאל, מסומנת "17" ומהווה חלק בלתי נפרד מכתב התביעה.
12. התובעת בוגרת תואר ראשון בביולוגיה וסטודנטית לוטרינריה במקביל לעבודתה כעוזרת מנתח וטרינרי, עבודה הכרוכה מעצם טיבה וטבעה בביצוע פעולות כירורגיות ותפקודים ידניים, מתקשה מחמת התאונה בביצוע עבודתה, נזקקת להפוגות ממושכות במהלכה ונגרמו לה הפסדי שכר.
13. מאז התאונה, סובלת התובעת מכאבים והגבלה בתנועות זרוע שמאל, מצלקות מכערות ורגישות למגע, מחוסר תחושה ונימול זרוע ואצבעות יד שמאל, מקושי בהרמה, קושי באחיזת חפצים, מקושי בביצוע תפקודים ידניים והרמה, מקשיי הירדמות ושינה כאובה והטיפולים בה צפויים להימשך בעתיד.
14. מחמת התאונה ותוצאותיה מתקשה התובעת בניהול משק ביתה, נזקקת לעזרת הזולת ותיזקק לה גם בעתיד.
15. לאחר התאונה ומחמת תוצאותיה נזקקת התובעת לשימוש מוגבר במוניות ולהסעות מיוחדות.
16. להלן פירוט נזקי התובעת:
(א) נזק מיוחד:

(1) אובדן השתכרות בעבר - 




75,000 ₪ 
(2) עזרת הזולת בעבר – 





35,000 ₪   
(3) הוצאות רפואיות ונסיעות לטיפולים בעבר – 


 18,000 ₪   

(4) הסעות מיוחדות ושימוש מוגבר במוניות בעבר – 

8,000 ₪ 

(2) נזק כללי:
כב' ביהמ"ש מתבקש לפסוק לתובעת פיצוי הולם בגין נזקיה, בין היתר, בראשי הנזק הבאים:
(1) הגריעה מכושר ההשתכרות בעתיד.
(2) עזרת הזולת בעתיד.
(3) הוצאות רפואיות ופארא רפואיות ונסיעות לטיפולים בעתיד.
(4) פיצוי בגין הוצאות עתידיות לצמצום הצלקות.
(5) פיצוי בגין נזקיה הלא ממוניים של התובעת.

17.  הנתבעת חייבת לפצות את התובעת בגין אחריותה לתאונה כמפורט לעיל.
18. כל הטענות בכתב תביעה זה נטענות במצטבר או לחילופין, הכל לפי תכנן והקשרן.
אשר על כן, מתבקש כב' ביהמ"ש להזמין את הנתבעת לדין, ולחייבה לפצות את התובעת כמפורט לעיל, בצירוף ריבית חוקית מירבית והפרשי הצמדה מלאים מיום הגשת התביעה ועד לתשלום בפועל, ולרבות הוצאות המשפט, שכ"ט עו"ד ומע"מ.
                                                             
  
             _________________








     

   אריאל פרייברג, עו"ד








     

        ב"כ התובעת
